**Vysvetlenie súťažných podkladov 2 zo dňa 14.10.2020**

*Otázka:*

*5. Požaduje sa odhlučnenie na úroveň Lp= 65dBA-70 / 7m , je táto hodnota dostatočná ?*

*Požaduje sa také odhlučnenie, ktoré vyžaduje legislatíva, t. j. požiadavky v zmysle platnej legislatívy.*

*Doplnenie otázky a požiadavka na spresnenie pôvodnej odpovede:*

*pre určenie požadovaného odhlučnenia je nutné v projekčnej časti vypracovať hlukovú štúdiu, ktorá pracuje s dátami ako je lokalita, využitie okolitých objektov, vzdialenosť obytných priestorov od zdroja hluku, samotná hlučnosť stroja a na základe predmetnej štúdie sa vykonajú opatrenia, ktorých realizácia môže byť aj rádovo niekoľko tisíc eur.*

*Máme teda do ceny zahrnúť hlukovú štúdiu, kde referenčná hodnota hluku oceňovaného stroja bude maximálne Lp= 65dBA-70 / 7m, v prípade že budú požiadavky z hlukovej štúdie požadovať vyššie odhlučnenie bude sa predmetná skutočnosť realizovať ako práce na viac ?*

*Verejný obstarávateľ musí jednoznačne určiť predmet a rozsah obstarávania napríklad projektovou dokumentáciou v dostatočnom rozsahu bez možnosti spochybňovania technického a legislatívneho riešenia, do tohto času zaslané podklady neumožňujú jednoznačné vypracovanie cenovej ponuky.*

*Máme za to že v prvom kroku by mal byť vypracovaný samostatný realizačný projekt s hlukovou štúdiou kde by boli vo výkaze výmer projektu jednoznačne zadané požiadavky na ocenenie.*

Odpoveď:

Do ceny je nutné zahrnúť kompletné náklady spojené s hlukovými skúškami.

Verejný obstarávateľ chce túto službu urobiť kompletne od uchádzača vrátane PD.

Doplňujúca odpoveď:

Súčasťou predmetu zákazky je realizačná projektová dokumentácia, ktorá bude vypracovaná úspešným uchádzačom a musí byť spracovaná v zmysle platnej legislatívy, a musí obsahovať všetky podmienky pre plnenie predmetu zákazky, ohľadom elektrického napájania, hygienických a emisných noriem a predpisov.

Verejný obstarávateľ požaduje, aby uchádzač svojou odbornosťou a praxou vedel posúdiť predmet zákazky, aby zhodnotil a stanovil potrebný rozsah plnenia predmetu zákazky a splnenie legislatívnych požiadaviek. Uchádzačom predkladaná cenová ponuka musí zahŕňať také technické riešenie, ktoré splní všetky technické a legislatívne podmienky pre dodávku, montáž a prevádzku predmetu zákazky v danej lokalite.

*Otázka:*

*6. Výfukové potrubie sa požaduje vyviesť 4m nad úroveň terénu, je táto hodnota dostatočná ?*

*Treba postupovať v zmysle platnej legislatívy.*

*Doplnenie otázky a požiadavka na spresnenie pôvodnej odpovede:*

*Platná legislatíva určuje dve možnosti:*

*A) Vyviesť výfukové potrubie 1,5m nad priľahlý objekt , v tomto prípade je nutné určiť povolené trasovanie, výfukového potrubia po fasáde objektu, vrátane samotnej možnosti viesť potrubie po fasáde,*

*B) Vyviesť výfukové potrubie 4m nad úroveň terénu, pričom toto riešenie musí byť podložené rozptylovou štúdiou.*

*Vyššie uvedené riešenia sú cenovo diametrálne odlišné, rádovo niekoľko tisíc eur.*

*Máme teda do ceny zahrnúť rozptylovú štúdiu, s vyvedením potrubia do úrovne 4m nad úroveň terénu, v prípade že budú požiadavky z rozptylovej štúdie požadovať vyvedenie výfuku 1,5m nad priľahlú budovu, bude sa predmetná skutočnosť realizovať ako práce na viac ?*

*Verejný obstarávateľ musí jednoznačne určiť predmet a rozsah obstarávania napríklad projektovou dokumentáciou v dostatočnom rozsahu bez možnosti spochybňovania technického a legislatívneho riešenia, do tohto času zaslané podklady neumožňujú jednoznačné vypracovanie cenovej ponuky.*

*Máme za to že v prvom kroku by mal byť vypracovaný samostatný realizačný projekt s rozptylovou štúdiou kde by boli vo výkaze výmer projektu jednoznačne zadané požiadavky na ocenenie.*

Odpoveď:

Súčasťou predmetu zákazky je realizačná projektová dokumentácia, ktorá bude vypracovaná úspešným uchádzačom a musí byť spracovaná v zmysle platnej legislatívy, a musí obsahovať všetky podmienky pre plnenie predmetu zákazky, ohľadom elektrického napájania, hygienických a emisných noriem a predpisov.

Verejný obstarávateľ, na základe vlastných odborných kapacít a skúseností s obdobnou zákazkou s povolením umiestnenia takýchto zariadení v rámci vnútorného procesu vyhodnotil všetky súvisiace riziká a potrebné zákonné požiadavky a predpokladá riešenie vyvedenia komína do výšky 1,5 metra nad strechu budovy.

Verejný obstarávateľ zároveň požaduje, aby uchádzač využil dostatočnú odbornú kapacitu a prax na to, aby zhodnotil a stanovil potrebný rozsah plnenia predmetu zákazky a splnenie legislatívnych požiadaviek. Uchádzačom predkladaná cenová ponuka musí zahŕňať také technické riešenie, ktoré splní všetky technické a legislatívne podmienky pre dodávku, montáž prevádzku predmetu obstarávania v danej lokalite.

Ako podklad pre spracovanie projektovej dokumentácie, ktorá je časťou predmetu zákazky a ktorú bude spracovávať zhotoviteľ /vybraný uchádzač/ je možné vypracovať rozptylovú štúdiu ako i hlukovú. Táto skutočnosť, teda spracovanie štúdie je na uchádzačovi/zhotoviteľovi, presnejšie na projektantovi, aby jeho návrhom boli dodržané príslušné STN respektíve príslušné normové hodnoty.

*Otázka:*

*7. Má byť predmetom dodávky aj doplnenie ističa respektíve poistkového odpojovača 160A do RH3 ako výstup hlavnej siete do rozvádzača RH3 ?*

*ÁNO, viď príloha č.3, bod 3.*

*Doplnenie otázky a požiadavka na spresnenie pôvodnej odpovede:*

*V prílohe č.3, bod. 3 je uvedená požiadavka na doplnenie rozvádzača RH3 avšak bez presnej špecifikácie.*

*Naviac máme zato, že je na zváženie doplnenie komponentov R-ATS do rozvádzača RH3 respektíve komplexná rekonštrukcia rozvádzača RH3. Rovnako nie je zadaný podklad k jestvujúcim sieťam pre realizovanie výkopových prác.*

*Máme teda oceniť úpravu RH3 iba doplnením ističa 160A, káblový výkop popri budove bez ohľadu na jestvujúce inžinierske siete a akékoľvek práce na viac budú dofaktúrované ako práce na viac?*

*Verejný obstarávateľ musí jednoznačne určiť predmet a rozsah obstarávania napríklad projektovou dokumentáciou v dostatočnom rozsahu bez možnosti spochybňovania technického a legislatívneho riešenia, do toho času zaslané podklady neumožňujú jednoznačné vypracovanie cenovej ponuky.*

*Máme za to že v prvom kroku by mal byť vypracovaný samostatný realizačný projekt elektro a stavebná časť, kde by boli vo výkaze výmer projektu jednoznačné zadané požiadavky na ocenenie.*

Odpoveď:

Súčasťou predmetu zákazky je úprava rozvádzača RH3 takým spôsobom, aby z tohto rozvádzača bol vyvedený sieťový napájací výkon do R-ATS rozvádzača, a následne bol privedený zálohovaný napájací výkon naspäť do rozvádzača RH3. Súčasťou súťažných podkladov je schéma rozvádzača RH3 v súčasnom stave.

R-ATS nemôže byť súčasťou rozvádzača RH3, a nemôže byť z priestorových dôvodov umiestnený ako samostatný rozvádzač v miestnosti serverovne. R-ATS musí byť súčasťou záložného kapotážovaného zdrojového agregátu z dôvodu bezpečnosti.

Uchádzač musí na základe týchto skutočností zahrnúť do celkovej ceny predmetu zákazky taký rozsah úpravy rozvádzača RH3, aby splnil všetky požiadavky z predmetu obstarávanie a zodpovedaných otázok.

Verejný obstarávateľ predpokladá, že pred realizáciou projektových prác si príslušný projektant precízne preskúma miesto plnenia, miesto osadenia záložného zdroja, možnosti, spôsob a ním navrhnutého trasovania pri objekte MsÚ, napojenie a samotné úpravy rozvádzača vyvolané pripojením agregátu, ako i nutnosť dodržania normových hodnôt pri osadení výfukového potrubia a dodržania normových hodnôt z hľadiska hlučnosti osadeného zariadenia. Je na projektantovi, aby všetky opatrenia, ktoré vyplynú z jeho návrhu boli zahrnuté v cene diela. Ak uchádzač v zastúpení projektantom požaduje si zrealizovať hlukovú štúdiu, verejný obstarávateľ tomu nebráni. Konštrukčný návrh musí byť projektantom navrhnutý tak, aby spĺňal požiadavky príslušných STN a aby dielo bolo funkčné a schopné prevádzky.

Verejný obstarávateľ požaduje Dielo zrealizovať v zmysle platnej legislatívy s dodržaním STN resp. európskych noriem. Prípadné naviac práce, ktoré sa budú javiť ako nepredvídateľné, ktoré sa nedali pri vynaložení náležitej starostlivosti predvídať, pričom zmenou sa nemení charakter zmluvy, je možné riešiť dodatkom k zmluve o dielo v zmysle § 18 zákona 343/2015 Z. z. o verejnom obstarávaní v platnom znení.

*Otázka zrušenie verejnej súťaže:*

*Neuvažuje obstarávateľ o zrušení verejnej súťaže a vyhlásenie novej súťaže až po vypracovaní realizačného projektu autorizovanými osobami, kde jednotlivé profesie stavba, elektro, požiarnik, vytýčenie inžinierskych sietí a jednotlivé štúdie rozptylová a hluková majú zásadný vplyv na jednoznačný výkaz výmer pre realizovanie transparentného a jednoznačného výberového konania?*

Odpoveď:

Verejný obstarávateľ má za to, že realizáciu tejto zákazky bude vykonávať zhotoviteľ odborne spôsobilý, ktorý je znalý danej problematiky a má s požadovanými prácami a službami odborné skúsenosti. Pripomíname, že predmetné obstarávanie sa týka zákazky s nízkou hodnotou a predmet plnenia zákazky bol určený spôsobom „Navrhni a postav”. Tento spôsob bol navrhnutý z dôvodu nedostatočného časového priestoru na obstarávanie projektovej dokumentácie a následne na obstarávanie realizátora diela, pričom potreba osadenia náhradného zdroja sa javila ako akútna.

Máme za to, že sa jedná o nie náročnú zákazku – nákup náhradného el. zdroja s jeho osadením.

V prípade , ak záujemca/uchádzač nesúhlasí s podmienkami súťaže, nie je povinný sa súťaže/verejného obstarávania zúčastniť a predložiť ponuku.